Diari Oficial de la Generalitat Valenciana


Sumari del DOGV 2766, del 10-06-1996 (1996/838428)

ORDRE de 31 de maig de 1996, de la Conselleria de Cultura, Educació i Ciència, per la qual es fa pública la convocatòria complementària d'ajudes per a l'adquisició de llibres de text per a l'alumnat que cursa l'Educació Primària i l'Ensenyament General Bàsic a centres finançats amb fons públics per al curs 1996-97.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2766

Data del DOGV
:   10-06-1996

Secció del DOGV
:   ALTRES DISPOSICIONS

Número del document
:   1996/838428


Data del document
:   31-05-1996

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 31 de maig de 1996, de la Conselleria de Cultura, Educació i Ciència, per la qual es fa pública la convocatòria complementària d'ajudes per a l'adquisició de llibres de text per a l'alumnat que cursa l'Educació Primària i l'Ensenyament General Bàsic a centres finançats amb fons públics per al curs 1996-97.   
Una vegada analitzada la participació en la fase A de la convocatòria d'ajudes per a l'adquisició de llibres de text per a l'alumnat que cursa l'Educació Primària i l'Ensenyament General Bàsic a centres finançats amb fons públics per al curs 1996-97 (Ordre de 27 de febrer de 1996, de la Conselleria de Cultura, Educació i Ciència; DOGV núm. 2701, de 4 de març) i atesa la previsió d'un romanent de crèdit suficient en la línia de subvenció, es considera convenient efectuar la seua distribució per a completar la política d'aprofundiment en la gratuïtat dels llibres de text en aquests estudis.  
Per tot això, en virtut de les facultats que em confereix l'article 35 de la Llei de Govern Valencià,  
ORDENE  
Base 1ª. Requisits d'estudis  
Podrà sol·licitar ajudes de llibres de text l'alumnat que haja de realitzar, durant el curs 1996-97, els estudis corresponents a l'Educació Primària o a l'Ensenyament General Bàsic en centres finançats per la Generalitat Valenciana amb fons públics. També podrà sol·licitar les ajudes l'alumnat que realitzarà, durant el curs escolar 1996-97, el 1r o el 2n curs d'Educació Secundària Obligatòria.  
Queden exclosos d'aquesta convocatòria els alumnes que actualment cursen 8è d'EGB i 2n curs d'Educació Secundària Obligatòria.  
També queden exclosos de participar en aquesta convocatòria els alumnes que realitzen els seus estudis, durant el curs 1995-96, en Centres d'Acció Educativa Singular (CAES), les necessitats de material escolar dels quals ja estan previstes en les despeses de funcionament del centre.  
Base 2ª. Requisits sòcioeconòmics  
Podrà rebre l'ajuda de llibres de text l'alumnat la renda familiar anual disponible del qual es trobe entre els següents trams econòmics:  
Nombre de membres de la família Tram de renda familiar  
Un membre superior a 438.001 i inferior a 1.042.000 PTA  
Dos membres superior a 732.001 i inferior a 1.743.000 PTA  
Tres membres superior a 980.001 i inferior a 2.333.000 PTA  
Quatre membres superior a 1.176.001 i inferior a 2.799.000 PTA  
Cinc membres superior a 1.318.001 i inferior a 3.139.000 PTA  
Sis membres superior a 1.458.001 i inferior a 3.472.000 PTA  
Set membres superior a 1.595.001 i inferior a 3.798.000 PTA  
Vuit membres superior a 1.730.001 i inferior a 4.118.000 PTA  
A partir del vuitè membre s'hi afegiran 145.000 PTA al primer import de cada tram econòmic de renda i 346.000 PTA al segon import.  
Per a tota la convocatòria, es considerarà unitat familiar la formada pels pares i els fills menors de 18 anys, i també els majors d'aquesta edat i menors de 26 anys que hi convisquen i que no perceben cap tipus d'ingressos. Els fills orfes també han de ser considerats com a unitat familiar.  
De la mateixa manera, es considerarà renda familiar anual disponible la suma de les bases liquidables de la declaració de l'Impost sobre la Renda de les Persones Físiques de tots els membres de la unitat familiar. Per als ingressos exempts de l'Impost sobre la Renda de les Persones Físiques, se'n computarà l'import íntegre.  
Aquesta renda anual disponible es justificarà amb la documentació prevista en l'annex I d'aquesta ordre.  
Base 3ª. Quantia de les ajudes  
Les ajudes tindran una quantia de 5.000 PTA per alumne.  
La concessió d'aquestes ajudes està condicionada a l'existència d'un romanent de crèdit superior a 12 milions de pessetes en la línia de subvenció 407/000/96, aplicació pressupostària 41.61.086.93, dels Pressupostos de la Generalitat Valenciana corresponents a l'exercici econòmic de 1996, una vegada resolta la convocatòria general d'aquestes ajudes (Ordre de 27 de febrer de 1996, de la Conselleria de Cultura, Educació i Ciència; DOGV núm. 2701, de 4 de març).  
Base 4a. Criteris de valoració  
Les ajudes s'adjudicaran per l'ordre que resulte de la puntuació obtinguda de l'aplicació del barem que s'estableix en l'annex I d'aquesta ordre.   
En el cas que no hi hagués crèdit suficient per a les sol·licituds amb una mateixa puntuació, es resoldrà atribuint l'ajuda als sol·licitants que tinguen el quocient més baix que resulte de la divisió entre l'apartat d'ingressos i el de membres de la unitat familiar de la sol·licitud. Si tot i això hi persisteix l'empat, es resoldrà en favor dels qui complesquen els criteris complementaris, previstos en l'annex I, per l'ordre de preferència en què estan recollits.  
Si després d'aplicats els criteris de desempat previstos més amunt no és possible desfer-lo, es concedirà l'ajuda a tots els sol·licitants empatats, sempre que no se superen les disponibilitats pressupostàries.   
Base 5ª. Comissió avaluadora  
La Comissió Avaluadora que efectuarà la valoració de les sol·licituds presentades serà la mateixa que l'establerta en la convocatòria general.  
Base 6a. Normes de procediment   
6.1 Sol·licituds i documentació que cal presentar.  
Les sol·licituds s'hauran de formalitzar en els impresos oficials que, a aquest efecte, es facilitaran a les persones interessades a les secretaries dels centres escolars respectius.  
Les sol·licituds, juntament amb la documentació acreditativa pertinent que s'especifica en l'annex I, hauran de presentar-se, a partir del dia de la publicació d'aquesta ordre fins el dia 1 de juliol, a la secretaria del centre escolar on l'alumne haja de continuar o iniciar els estudis durant el curs 1996-97, o als llocs previstos en l'article 38 de la Llei 30/1992, de 26 de novembre (BOE del 27), de Règim Jurídic de les Administracions Públiques i del Procediment Administratiu Comú.  
El centre escolar segellarà les sol·licituds en el moment que les lliure la persona interessada i anotarà, en l'espai reservat, la data i el número d'ordre, que serà el mateix que després constarà en el certificat del Consell Escolar, previst en l'apartat 6.2.  
Els equips directius dels centres receptors de sol·licituds hauran de comprovar, quan es presenten, que estan emplenades correctament d'acord amb la documentació presentada, i instar les persones interessades perquè n'esmenen els possibles defectes o presenten la documentació preceptiva, en cas que no ho hagen fet.  
6.2. Tramesa de les sol·licituds als òrgans administratius corresponents.  
El consell escolar del centre, en reunió extraordinària, i amb la reserva que cal per a garantir el dret a la intimitat dels sol·licitants, comprovarà la veracitat i exactitud de les dades aportades en les sol·licituds amb la documentació acreditativa pertinent. Una volta feta la comprovació, el director del centre, com a president del consell escolar, signarà la certificació que inclourà la relació de peticionaris en aquesta fase. Els models de certificat del consell escolar i de la relació s'adjunten com a annex II a aquesta ordre.  
El director del centre o la persona en qui delegue haurà de comparèixer a la direcció territorial de Cultura i Educació corresponent (Unitat de Beques), abans de l'11 de juliol, per tal de lliurar l'acta de la sessió i la relació de peticionaris, acompanyada de totes les sol·licituds presentades per aquests.  
Base 7ª. Resolució de la convocatòria  
7.1. Llistes provisionals  
La Comissió Avaluadora confeccionará, en el termini de quatre mesos comptadors des del moment de finalització del termini de presentació de sol·licituds, unes llistes provisionals d'alumnes beneficiaris, exclosos o que han d'esmenar errades de la sol·licitud.  
Aquestes llistes provisionals hauran de ser exposades als taulers d'anuncis de cada centre escolar participant en el dia que s'indicarà en les instruccions que s'hi adjuntarà.  
7.2. Presentació de reclamacions i esmena de les sol·licituds.  
Les persones interessades podran presentar reclamacions i esmenes a les seues sol·licituds contra les llistes provisionals, a la secretaria del centre escolar corresponent, en el termini de 15 dies naturals a partir de l'endemà de la data d'exposició pública.  
7.3. Resolucions definitives  
Una vegada examinades les reclamacions contra les llistes provisionals, la directora general de Centres Docents dictarà la resolució definitiva, que haurà de ser també exposada als taulers d'anuncis de cada centre escolar participant, a partir de la data establerta per l'esmentada resolució.  
L'exposició pública de la resolució definitiva de la convocatòria tindrà lloc en el termini màxim de vuit mesos comptadors des de l'acabament del termini de presentació de sol·licituds.  
La manca de resolució de la convocatòria en el termini previst produirà efectes desestimatoris.  
Base 8ª. Obligacions dels beneficiaris  
Els beneficiaris estaran obligats a destinar l'ajuda concedida a la compra dels llibres de text del curs o nivell que hagen de realitzar durant el curs 1996-97.  
Base 9ª. Incompatibilitats  
No es podrà ser beneficiari de més d'una ajuda atorgada per les administracions públiques per a l'adquisició de llibres de text. En especial, no es podrà ser beneficiari de les ajudes convocades en aquesta ordre i de les ajudes de la convocatòria general.  
No obstant això, seran compatibles les ajudes concedides per altres administracions públiques adreçades a complementar l'import de les regulades en aquesta ordre, sempre que les dues ajudes en conjunt no superen el cost real dels llibres de text.  
Base 10. Pèrdua dels drets del sol·licitant  
La concessió de l'ajuda quedarà sense efecte, després de l'audiència a la persona interessada, en els casos següents:  
a) Quan no s'haja destinat a la finalitat que en va motivar la concessió.  
b) Quan s'hagen deixat de complir els requisits d'estudis establerts en la base 1ª d'aquesta convocatòria.  
c) Quan es demostre, pel mitjà que siga, la falsedat de les dades que figuren en la sol·licitud.  
d) Quan el beneficiari incórrega en les incompatibilitats establertes en la base 9ª.  
Base 11. Procediments de pagament de les ajudes  
El procediment ordinari de pagament de les ajudes previstes en aquesta ordre, suposarà l'emissió de xecs nominatius a favor dels alumnes que resulten beneficiaris en la resolució definitiva de la convocatòria.  
No obstant això, els centres que hagen sol·licitat el procediment extraordinari de pagament de les ajudes per a la convocatòria general el tindran concedit també per a les ajudes que corresponguen a aquesta convocatòria.  
No podran demanar-se nous procediments extraordinaris de pagament pels centres que no l'hagen demanat en la convocatòria general.  
Base 12. Recursos   
De conformitat amb el que estableixen la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la Llei de 27 de desembre de 1956, Reguladora de la Jurisdicció Contenciosa Administrativa, contra aquesta convocatòria i contra les resolucions definitives que se'n deriven, podrà interposar-s'hi un recurs contenciós administratiu davant el Tribunal Superior de Justícia de la Comunitat Valenciana, després d'haver-ho comunicat prèviament a la Conselleria de Cultura, Educació i Ciència, en el termini de dos mesos comptadors a partir del dia de la publicació, en el cas de la convocatòria, o de l'exposició pública als taulers d'anuncis dels centres escolars, en el cas de les resolucions definitives.   
DISPOSICIONS FINALS  
Primera  
Es delega en la directora general de Centres Docents la facultat de concedir aquestes ajudes i se l'autoritza perquè dicte les resolucions necessàries per al desplegament i l'execució d'aquesta ordre.  
Segona  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.  
València, 31 de maig de 1996  
La consellera de Cultura, Educació i Ciència,  
MARCELA MIRó PÉREZ  
ANNEX I  
Barem per a la valoració de les sol·licituds  
de la convocatòria complementària d'ajudes de llibres  
de text per al curs 1996-97  
En aquesta convocatòria s'utilitzarà el mateix barem establert en la convocatòria general en tots els seus punt amb l'única excepció de la taula prevista en l'apartat 1.A «Valoració de la renda anual disponible» que serà la següent:  
Punts  
Fins a 250.000 PTA 10  
De 250.001 a 300.000 PTA 9  
De 300.001 a 350.000 PTA 8  
De 350.001 a 400.000 PTA 7  
De 400.001 a 450.000 PTA 6  
De 450.001 a 500.000 PTA 5  
De 500.001 a 550.000 PTA 4  
Més de 550.000 PTA 3